Basilica dei Santi Giovanni e Paolo (Venecija)

**Basilica di San Giovanni e Paolo** koju Venecijanci kolokvijalno zovu **San Zanipolo**) je crkva u sestieru Castello na istoimenom *Campu San Giovanni e Paolo* u Veneciji. Jedna je od većih venecijanskih crkava sa statusom basilice minor i od 15. vijeka služi kao grobnica mletačkih duždeva, tako da je u njoj ukupno pokopano njih 25. San Giovanni e Paolo je glavna dominikanska crkva u gradu, podignuta od cigle u stilu talijanske gotike. Nije posvećena apostolima Ivanu i Pavlu, već istoimenim martirima ranokršćanske crkve iz Rima.

## Historija
Inicijator izgradnje bio je dužd Jacopo Tiepolo, kome se navodno u snu obratio Bog i rekao mu da je to mjesto za njegove propovjednike. Prikupljanje donacija otpočelo je junu 1234. pa je crkva vrlo brzo dovršena još u 13. vijeku, ali kako je ispala značajna jer su dominikanci povećali svoju aktivnost i mletački duždevi su je odabrali za svoje posljednje počivalište, ispalo je da se mora potpuno preurediti.
 
Preuređenje je otpočelo tek u slijedećem vijeku i to na mahove, djelomično i zbog kontinuiranih epidemija koje su harale gradom tokom 14. vijeka, a djelomično i zbog financija. Od 1333. do 1344. Mletačka Republika davala je redovne godišnje priloge za gradnju, a 1343. prilog u kamenu koji je inače bio namjenjen za Duždevu palaču. Unatoč tome radovi su prekinuti 1345. i nastavljeni tek 1355. Bočni brodovi dovršeni su 1368. godine.

Početkom 15. vijeka brojni venecijanski patriciji imenovani su prokuratorima Zanipola kako bi se osiguralo dovršenje i dekoracija. Konačno, gotovo dva vijeka od početka radova, crkva je posvećena 14. novembra 1430. godine.

Uz crkvu je 1573. podignuta Capella del Rosario koja je u noći između 15. i 16. augusta 1867. izgorila, a s njom i 34 slika vrhunskih majstora (između ostalog i Tintoretta, Palme Mlađeg, Tiziana, Giovanni Bellinija...). Početkom 20. vijeka crkva je kompletno restaurirana, ali se obnova Kapele Rosario otegnula do 1959. godine.

## Arhitektura
Fasada je tipična za talijansku gotiku, vertikalno podjeljena na tri dijela sa dva masivna pilastra i velikom centralnom rozetom, te dvije manje na oba broda.

Kameni gotički portal sa šest kolumni i ostale skulptorske dekoracije na fasadi rad su Bartolomea Bona s pomoćnicima Domenicom iz Firence i nekim Magisterom Luceom.

## Umjetnine u Zanipolu
U Zanipolu se nalaze djela brojnih poznatih umjetnika; 
* Giovanni Bellini (*sveci Vincent, Kristofor i Sebastijan* u južnom brodu)
* Bartolomeo Bon (portal)
* Cima da Conegliano ili Giovanni Martini da Udine (*Krunidba djevice* u južnom transeptu)
* Piero di Niccolò Lamberti i Giovanni di Martino (grobnica dužda Tommasa Moceniga u sjevernom brodu)
* Gregorio Lazzarini (sala sv. Tome)
* Pietro Lombardo (grobnica dužda Pietra Moceniga na zapadnom zidu i duždeva Malipiera i Marcella u sjevernom brodu, grobnica Alvise Dieda u južnom brodu)
* Tullio Lombardo (a možda i Alessandro Leopardo) (grobnica dužda Andrea Vendramina na sjevernom zidu kora)
* Lorenzo Lotto (*St Antonine* u južnom transeptu)
* Rocco Marconi (*Krist između sv. Petra i Andrije* u južnom transeptu)
* Giovanni Battista Piazzetta (*sv. Dominik u slavi* na stropu Kapele sv. Dominika)
* Alvise Tagliapietra (reljefi u Kapeli Rosario)
* Veronese (*Uzačašće*, *Navještenje* i *Poklonstvo mudraca* na stropu Kapele Rosario, i *Poklonstvo pastira* takođe u Kapeli)
* Alessandro Vittoria (*Sv. Jerom* u sjevernom brodu)
* Alvise Vivarini (*Krist nosi križ* u sakristiji)
* Bartolomeo Vivarini (*Tri sveca* u sjevernom brodu)

Ispred crkve se nalazi poznati konjanički spomenik Bartolomeu Colleoniju rad Verrocchia i velika bratovština Scuola Grande di San Marco.

## Reference

## Vanjske veze

* ''Welcome'' na portalu Basilica dei Santi Giovanni e Paol